Alboraia celebra el Dia de l'Orxata aquest 5 de juliol amb repartiment d'orxata artesana, fartons i activitats
28 de juny de 2023

Aquest dimecres 5 de juliol és la 41 edició del Dia de l'Orxata a Alboraia. Alboraia Turisme i el Gremi d'Orxaters Artesans han preparat una programació en la qual es repartirà orxata del Club de Producte "Alboraia Artesans de l'Orxata".

La programació començarà a les 12 del matí en l'Avinguda de l'Orxata amb el tradicional repartiment gratuït de la popular beguda i fartons. Paral·lelament, el taller de promoció turística realitzarà activitats lúdiques familiars com una pintura col·laborativa de Peris Aragó i puzles relacionats amb el municipi.

També es duran a terme experiències relacionades amb aquest producte, dins de l'"Orxata Experience". Aquestes activitats també són gratuïtes, però requerixen inscripció prèvia en les oficines de turisme. Orxata Tour amb Món Orxata a les 10 i a les 12h. Taller d'orxata amb l'Alqueria Maria Llistar Planta i Cull a les 10 i a les 18h. I la ruta "De la xufa a l'orxata" amb Horta Viva a les 18h.

A la vesprada es podrà gaudir de nou de l'orxata artesana en la Fira Jove a les 17h, en la Ciutat de l'Esport. I per a finalitzar el dia, un repartiment mòbil d'orxata artesana del Club de Producte en el recinte firal a les 00h.

Artesans de l'Orxata

L'orxata que es repartirà enguany, gràcies a la col·laboració de l'Ajuntament i el Gremi de Horchateros Artesans, compta amb el distintiu del club de producte "Artesans de l'Orxata". Amb l'objectiu de reforçar Alboraia com a bressol de l'orxata i evidenciar l'aposta dels qui treballen per aconseguir cada dia fer d'aquest producte una experiència turística única i artesanal, es va crear "Artesans de l'Orxata", un club de producte que reunix empreses i serveis que elaboren i comercialitzen experiències turístiques vinculades a la producció artesanal d'orxata. El club compta amb la seua pròpia web (https://artesanosdelahorchata.com/) en la qual es pot consultar totes les empreses i serveis que formen part.

L'Exquisit Mediterrani

Tant el Club de Producte, com el Gremi d'Orxaters Artesans, i el Dia de l'Orxata, tenen el reconeixement de la Xarxa Gastroturística de Turisme Comunitat Valenciana - L'Exquisit Mediterrani.